钦定古今图书集成/明伦汇编/官常典/第575卷 > 赵宏伟
## 钦定古今图书集成/明伦汇编/官常典/第575卷 > 赵宏伟

按《元史》本传：“宏伟字子英，甘陵人，后徙颍州。至元十
三年，国兵攻宋，宏伟以书谒元帅宋都䚟于军中，奇
之，俾以兵略地临江。至吉州，宋主将管忠节、路分邹
超悉众出战，宏伟败之，追北二十馀里，薄其城，示以
祸福，知州周天骥以城降。宋都䚟嘉宏伟有功，赏银
三十两，署为吉州参佐官。吉民有为乱者，宏伟设伏”
桥下，以火攻之，贼战退走，伏发，众蹂践几尽，乘胜𢭏
其巢穴，馀党悉出拒战，宏伟旋兵袭其背，斩其渠魁，
一州遂安。宋厢禁军总管王昌、勇敢军总管张云诱
新附五营军为乱，事觉，昌就擒。宏伟夜袭云，斩首以
献，俘其党五百人。宋都䚟欲尽诛之，宏伟曰：“此属诖
误，非得已也。今悉就诛，何以安反侧？”众得免死。以功
授泰和县尹。宋相文天祥署其将罗开礼、叶良臣集
众谋复吉赣、临江，宏伟斩良臣，俘开礼，释其馀众。十
五年，以功赐金符，迁瓜州河渡提举。十七年，改衡州
路总管府治中。群盗出没其境，宏伟计其地，兴屯田，
民既足食，盗亦为农，郡遂宁谧。大德五年，用中丞董
士恒荐，起佥浙西道肃政廉访司事。镇江旱，蠲民租
九万馀石，吏畏飞语，复征于民，民无所出。行台令宏
伟核实，卒蠲之。大风海溢，润、常、江阴等州庐舍多荡
没，民乏食。宏伟将发廪以赈，有司以未得报为辞。宏
伟曰：“民旦暮饥，擅发有罪，我先坐。”遂发之，全活者十
馀万。迁江南行台都事。十一年，江南大饥，宏伟请以
赃罚钱赈之，民赖以生。至大二年，召为内台都事。仁
宗在东宫时，闻其名，遇之甚厚，尝以字呼之。及出为
浙东廉访副使，陛辞之日，仁宗出币帛，俾择所欲者
即赐之。宏伟至浙东，闻郡人许谦得朱熹《道学》之传，
延致为师，于是人知向慕。未几，擢江南行台治书侍
御史。皇庆二年，致仕。延祐二年，复起为祯邠道肃政
廉访使，未几，以疾辞。泰定三年卒，年四十四。赠嘉议
大夫、礼部尚书、上轻车都尉，追封天水郡侯，谥“贞献。”
子思恭。